Gandia duplica els efectius de la Policia Local durant la Fira i Festes
26 setembre 2024

## Gandia duplica els efectius de la Policia Local durant la Fira i Festes26 setembre 2024Última actualització: 26 setembre 2024

![](../gestion/img/1f1b470383e433dbdad8f86dace90f2eeab2dff81b8e11614727b4f5efe2a77d.jpg)  
  

L'alcalde de Gandia, **José Manuel Prieto**, la regidora de Seguretat Ciutadana, **Lydia Morant**, i la regidora de Política Festiva, **Balbina Sendra**, s'han reunit amb el comissari de la Policia Nacional, els intendents de la Policia Local, tècnics municipals per parlar sobre el dispositiu que s'ha dissenyat per garantir la seguretat durant la celebració de la Fira i Festes 2024.  
  
Tal com ha explicat Morant, al llarg dels quatre dies es duplicarà el nombre d'agents al carrer. A més, el servei ordinari estarà reforçat amb més patrulles que controlaran tant la seguretat ciutadana com el trànsit.  
  
D'altra banda, es reforçaran tots els punts del Centre Històric on es concentraran les diferents activitats programades com, per exemple, la casa de la Marquesa, la plaça del Prado, la plaça Major, la plaça del Mosset, etc. "_Seran llocs on hi haurà diversos efectius a peu de carrer durant els torns de matí, vesprada i nit_", ha comentat la regidora.  
  
A més, també augmentarà el nom d'agents al parc de la Festa i el recinte firal, que romandrà obert fins al diumenge 13 d'octubre. "_Aquesta zona acollirà els concerts i, per tant, disposarà de cinc agents més un oficial cada nit. Per part seua, el Maria Enríquez comptarà amb la presència de tres agents i un oficial_", ha afegit.  
  
Finalment, s'organitzarà un dispositiu que garantisca la seguretat durant tots els espectacles pirotècnics, és a dir, que estiga present, tant a les mascletaes, com al castell de focs artificials i el tradicional correfoc.  
  
"_Vull destacar l'esforç que faran la Policia Local, la Policia Nacional, Protecció Civil a l'hora de garantir la seguretat i la tranquil·litat dels ciutadans augmentant els efectius al carrer durant aquests dies festius_", ha conclòs Morant.